Dan Barna rămâne președintele USR, după ce aproape 75% dintre membrii de partid care au votat s-au pronunțat împotriva demisiei sale: ”Interpretez această susținere prin faptul că trebuie să strângem rândurile” / Numărul de voturi, mai mare decât cel cu care a fost ales președinte

Dan Barna rămâne președintele USR, potrivit rezultatului consultării online a membrilor partidului, care au avut la dispoziție 5 zile să voteze dacă acesta ar trebui sau nu să demisioneze după eșecul de la alegerile prezidențiale.

”75%, trei sferturi din partid, au decis că nu e cazul să îmi dau demisia. Practic, 7.189 de membri consideră că trebuie să continuăm. Interpretez această susținere prin faptul că trebuie să strângem rândurile. Este un rezultat pentru care le mulțumesc colegilor, mă obligă și ne obligă să ne întărim”, a declarat Dan Barna într-o conferință de presă la sediul partidului.

Numărul de voturi cu care Barna a fost reconfirmat în fruntea partidului a fost mai mare decât cel cu care a fost ales președinte al USR, la începutul lunii septembrie.

Mai exact, 74.47% dintre membrii partidului (7.189) care au votat în cadrul consultării interne după alegerile prezidențiale, consideră că Dan Barna nu trebuie să își dea demisia de la conducerea USR.

În totaql, 9.654 de membri au votat electronic în cele cinci zile ale consultării interne declanșate după încheierea primului tur al alegerilor prezidențiale la care candidatul Alianței USR-PLUS a obținut 15%, din voturi, fiind al treilea clasat și ratând intrarea în turul 2.

Întrebarea la care membrii USR au răspuns a fost: ”Considerați că Dan Barna trebuie să își dea demisia de la conducerea USR? ”

”Mulțumesc din nou colegilor pentru încredere, voi continua să lupt cu toată energia pentru întărirea partidului. Mă bucur că au votat chiar mai mulți membri decât la alegerile din septembrie, asta înseamnă că mecanismele interne ale partidului funcționează. Consultarea a fost o parte din procesul intern de analiză a alegerilor prezidențiale, am discutat și cu liderii din partid, concluzia este aceea că trebuie să strângem rândurile. Avem de pregătit alegeri locale și parlamentare și guvernarea. Nu am intrat în această cursă cu gândul că abandonăm la primul obstacol”, a mai spus Dan Barna.

La începutul lunii septembrie, Dan Barna a fost reales președinte al USR pentru un mandat de patru ani, tot prin vot electronic. În cadrul scrutinului online, desfășurat în perioada 1-5 septembrie, au votat 9.314 membri ai formațiunii, iar Dan Barna a obținut 6.097 din voturi, însemnând 65.75%.